Komisjoni otsus,

21. mai 2003,

millega lubatakse liikmesriikidel pikendada uute toimeainete jodosulfuroonmetüülnaatriumi, indoksakarbi, metolakloor-S-i, Spodoptera exigua nukleaarse polühedroosi viiruse, tepraloksüdiimi ja dimeteenamiid-P jaoks antud ajutisi lubasid

(teatavaks tehtud numbri K(2003) 1583 all)

(EMPs kohaldatav tekst)

(2003/370/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/31/EÜ, [2] eriti selle artikli 8 lõike 1 neljandat lõiku,

ning arvestades järgmist:

(1) Vastavalt direktiivi 91/414/EMÜ artikli 6 lõikele 2 sai Saksamaa detsembris 1998 taotluse AgrEvo GmbH-lt (praegu Bayer CropScience) toimeaine jodosulfuroonmetüülnaatriumi kandmiseks direktiivi 91/414/EMÜ I lisasse. Komisjoni otsusega 1999/392/EÜ [3] kinnitati, et toimik oli täielik ja seda võis pidada põhimõtteliselt vastavaks direktiivi II ja III lisas loetletud andmete ja teabega seotud nõuetele.

(2) Hollandi ametiasutused said oktoobris 1997 Du Pont de Nemoursilt samasuguse taotluse indoksakarbi kohta. See toimik tunnistati täielikuks komisjoni otsusega 98/398/EÜ. [4]

(3) Belgia sai augustis 1997 Novartis NV-lt (praegu Syngenta) samasuguse taotluse metolakloor-S-i kohta. See toimik tunnistati täielikuks komisjoni otsusega 98/512/EÜ. [5]

(4) Holland sai juulis 1996 Biosyselt samasuguse taotluse Spodoptera exigua nukleaarse polühedroosi viiruse kohta. See toimik tunnistati täielikuks komisjoni otsusega 97/865/EÜ. [6]

(5) Hispaania sai septembris 1997 BASF AG-lt samasuguse taotluse tepraloksüdiimi kohta. See toimik tunnistati täielikuks otsusega 98/512/EÜ.

(6) Saksamaa sai aprillis 1999 BASF AG-lt samasuguse taotluse dimeteenamiid-P kohta. See toimik tunnistati täielikuks komisjoni otsusega 1999/555/EÜ. [7]

(7) Toimikute täielikuks tunnistamine oli vajalik selleks, et võimaldada nende üksikasjalikku läbivaatamist ja luua liikmesriikidele võimalus anda kolmeks aastaks ajutisi lubasid asjaomaseid toimeaineid sisaldavate taimekaitsevahendite jaoks, kui need vastavad direktiivi 91/414/EMÜ artikli 8 lõikes 1 sätestatud tingimustele ja eelkõige tingimusele üksikasjalikult hinnata toimeainet ja taimekaitsevahendit sama direktiiviga sätestatud nõuete seisukohast.

(8) Kõnealuste toimeainete mõju inimese tervisele ja keskkonnale taotleja poolt kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Referentliikmesriigid esitasid komisjonile hindamisaruannete projektid 30. mail 2000 (jodosulfuroonmetüülnaatrium), 7. veebruaril 2000 (indoksakarb), 3. mail 1999 (metolakloor-S), 9. novembril 1999 (Spodoptera exigula nukleaarse polühedroosi viirus), 21. jaanuaril 2001 (tepraloksüdiim) ja 26. septembril 2000 (dimeteenamiid-P).

(9) Toimikute läbivaatamine jätkub pärast referentliikmesriikide hindamisaruannete projektide saamist ning hindamist ei ole võimalik direktiivis 91/414/EMÜ ettenähtud aja jooksul lõpule viia.

(10) Kuna senisel hindamisel ei ole ilmnenud otseseid probleeme, tuleks liikmesriikidele luua võimalus asjaomaseid toimeaineid sisaldavate taimekaitsevahendite jaoks antud ajutisi lubasid 24 kuuks pikendada kooskõlas direktiivi 91/414/EMÜ artikli 8 sätetega, et toimikute läbivaatamine saaks jätkuda. Pidades silmas võimalikku otsust kanda iga üksik asjaomane toimeaine I lisasse, on alust oodata hindamis- ja otsustamisprotsessi lõpetamist lähema 24 kuu jooksul.

(11) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Liikmesriigid võivad pikendada jodosulfuroonmetüülnaatriumi, indoksakarbi, metolakloor-S-i, Spodoptera exigua nukleaarse polühedroosi viirust, tepraloksüdiimi ja dimeteenamiid-P-d sisaldavate taimekaitsevahendite jaoks antud ajutisi lubasid kuni 24 kuuks alates käesoleva otsuse vastuvõtmise kuupäevast.

Artikkel 2

Käesolev otsus on adresseeritud liikmesriikidele.

Brüssel, 21. mai 2003

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] EÜT L 101, 23.4.2003, lk 3.

[3] EÜT L 148, 15.6.1999, lk 44.

[4] EÜT L 176, 20.6.1998, lk 34.

[5] EÜT L 228, 15.8.1998, lk 35.

[6] EÜT L 351, 23.12.1997, lk 67.

[7] EÜT L 210, 10.8.1999, lk 22.

--------------------------------------------------